《玉芝园》
宋代·黄庭坚

春生潇湘水，风鸣涧谷泉。
过雨花漠漠，弄晴絮翩翩。
名园上朱花，观後复观前。
借问昔居人，岑绝无炊烟。
人生须富贵。
河水清且涟。
百年共如此，安用涕潺湲。
蒋侯真好事，杖屦喜接连。
车载溪中骨，推排若差肩。
厌看孔壬面，丑石反成妍。
感君劝我醉，吾亦无间然。
乱我朱碧眼，空花坠便翾。
行动须人扶，那能金石坚。
爱君雷氏琴，汤汤发朱弦。
但恨赏音人，大半随逝川。
平生有诗罪，如痼不可痊。
今当痛自改，三衅复三湔。

作者简介：黄庭坚（1045.8.9-1105.5.24），字鲁直，号山谷道人，晚号涪翁，洪州分宁（今江西省九江市修水县）人，北宋著名文学家、书法家，为盛极一时的江西诗派开山之祖，与杜甫、陈师道和陈与义素有“一祖三宗”（黄庭坚为其中一宗）之称。与张耒、晁补之、秦观都游学于苏轼门下，合称为“苏门四学士”。生前与苏轼齐名，世称“苏黄”。著有《山谷词》，且黄庭坚书法亦能独树一格，为“宋四家”之一。